Christian H. Hansen (UFG), 2010-04-15:
Tak for det, hr. formand.
Jeg vil sige, at jeg for nylig var ude hos Dyreværnet i Rødovre og så en masse blandingshunde, og i nogle af de blandingshunde var der nok også nogle af de racer, som er med på listen her.
Deres besked til mig derude var, at hvis det her lovforslag bliver vedtaget, skal ni ud af ti af de hunde, de har stående derude, slås ihjel.
Så når jeg siger herfra, at der er tale om mord, er det rigtigt.
Hvorfor skal de så det?
Jeg kan godt se, man sidder i salen og ryster lidt på hovedet, også nede blandt embedsfolkene.
Men det er jo, fordi det i fremtiden, når det her forbud og den her forbudsliste bliver indført, skal bevises, om der indgår en af de her hunderacer, og så vil man simpelt hen ikke kunne komme af med de blandingshunde, man får indleveret derude.
Så vil folk ikke have dem, og det betyder, at man skal aflive dem; det betyder, at man begynder at slå dyr ihjel.
Det er en af de grimme ting, der ligger i det her forslag.
Selv om jeg har fået oplyst, at der kan være tvivl om, om de tal, der er i den her betænkning, holder vand, så går jeg ud fra som udgangspunkt, at de er rigtige.
Men så kan jeg ikke forstå, at de hunderacer, som ligger højest på statistikkerne over hundebid i Danmark, nemlig schæferen og rottweileren, ikke er på listen.
Det burde de være, hvis der skulle være en lille smule konsekvens i det.
Man kommer frem til, at fordi en hund bider, vil man have den forbudt, men man undlader simpelt hen at forbyde de hunde, som bider allermest.
Hvorfor gør man så det?
Jo, det gør man, fordi det her lovforslag er lavet på baggrund af en folkestemning.
Det er lavet som noget hovsa, fordi det har været omtalt i pressen, at nogle af de her hunderacer, som er vist på listen, har været involveret i nogle episoder, hvor mennesker er blevet bidt.
Jeg har selv i min byge af spørgsmål lige før gjort opmærksom på, at der faktisk er rottweilere, der har skambidt mennesker, der er schæfere, der har gjort det samme, der er gravhunde, der har skambidt mennesker.
Ja, man kan synes, det lyder morsomt, når det er en lille hund som gravhunden, men det er der faktisk eksempler på.
Så det, der sker nu, er, at man laver et forbud mod nogle hunderacer.
I andre lande, f.eks. Holland og England, samt i en delstat i Tyskland vil man fjerne en tilsvarende liste, fordi den ikke har nogen virkning.
Jeg tror, at det, man skal kigge på her, er det, der er i den anden ende af snoren, nemlig hundeejeren.
Man skal sørge for, at hundeejerne får en ordentlig undervisning i, hvad det vil sige at have hund, at de eksempelvis kommer på nogle kurser, som gør, at de lærer, hvordan man har med en hund at gøre.
Jeg tror ikke på, at det altid er hunden, der er fejlen, jeg tror faktisk på, at hundens værste fjende ofte findes oppe i den anden ende af snoren.
Jeg tror også, at man skal kigge på, hvad der foregår i den uetablerede hundeverden.
Det drejer sig om alle dem, som importerer og opdrætter hunde, uden at man sådan set gør noget ved, at det foregår – det har politiet ikke ressourcer til, men det eksisterer.
Man kunne f.eks. spørge, om man skulle bruge noget tid på at kigge på, hvor mange forskellige slags hunde der bliver solgt igennem Den Blå Avis og andre steder; det er jo netop er de her farlige hunderacer, der optræder der.
Men det har politiet ikke ressourcer til, det har myndighederne ikke ressourcer til, og nu fremsætter man så et lovforslag, hvor de skal bruge endnu flere ressourcer på at kontrollere noget, og det kan de ikke, for de har ikke ressourcerne.
Det er også derfor, at vi i Fokus ønsker, at der bliver indført et dyreværnspoliti i Danmark, som netop kan tage sig af de her ting, og som også kunne være med til at hjælpe folk med at få den rette opfattelse af, hvad det vil sige at have en hund, hvad det er for et ansvar, man påtager sig.
Vi kan godt støtte nogle af elementerne i lovforslaget, f.eks. det her om, at man skal have sin hund i snor, når man er inde i bymæssig bebyggelse osv.
Så der er nogle få elementer, vi kan støtte, men vi kan altså ikke støtte det her mord på hunde, som man lægger op til i lovforslaget, og som det vil komme til at betyde.
Og nu skal jeg slutte.